钦定古今图书集成/明伦汇编/宫闱典/第053卷 > 《天启宫词》陈悰
## 钦定古今图书集成/明伦汇编/宫闱典/第053卷 > 《天启宫词》陈悰

宫中遇万寿节，卑贱者皆不衣青素。天启时，每届节，宫人竞刱新式方胜葫芦戴之，有“宝历万年” 、“四海丰登” 、“洪福齐天” 等名。八宝荔枝、卍字鲶鱼，是曰“宝历万年。” 四隅各填“海” 字，有两蜂附灯而飞，是曰“四海丰登” ，中填“齐天” 二字，两傍赤色蝙蝠各一，是曰“洪福齐天。”

万寿宫中尽彩衣，金鎞新样昔时稀。一双仙鼠丹砂
染，贴著《齐天》字脚飞。

又

张后择宫人之秀慧者，口诵唐、宋小词，孤灯长夜，罗侍左右，课其勤惰。能习者或微语之曰：“学生子宜拜谢师傅矣。”

选入青娥发覆眉，玉音指点诵歌诗。试拈“难”字粗能
认，红粉书生夜拜师。

又

上夜冥时，恒于筵前悬一银铃，命宫人数辈以帕蒙头冥行，相触者罚命出局。触铃即以铃赐之，再系再触，终夕不倦。鸣鼓吹笛，上所甚好。

美人灯下裹头行，鼍鼓低敲羌笛停。清向一声罗帕
卷，君王重系小银铃。

又

当时宫中竞为“斗鸡” 之戏，不惜重赀购健斗之鸡，调习既娴，至期登场，施五色幔于笼上，背场开笼，有能临阵饮啄自如，多至三四百喙，且鸣跃不怯者，其胜可预必也。胜者以彩线结小球，分缠颈傍，入笼迎归。所获珠翠罗绮，不啻百金。

宫人相约斗鸡来，笼幔青红背面开。四百喙残高唱
歇，当场双系彩球回。

又

番经厂，内官百人，习西方梵呗，遇万寿、元旦等节，于英华殿作法事。卒事之日，一人扮韦驮，抱杵面北立，馀人披璎珞，鸣锣鼓海螺诸乐器，赞唱经咒。至夜，五方设佛位，立五色伞，数十人鱼贯行于其间。有所谓“九连环” 者，其行颇疾。至《九连环》变，则体迅飞鸟，观者目炫矣。此旧例也。辛酉后，奉旨教宫人为之。

此日《英华》法事停，鸣螺捧杵尽倾城。弓鞋不便连环
变，伞底招花自在行。

又

上欲与张后同御内操，上将内官三百人旗帜绘龙列左，又将宫人三百人旗帜绘“凤” 列右。后既至，称病，上不悦。顷之，后先辞归，上欢笑如初，命宫人之丰而颀者代后。猝难其选，乃命三宫人并将之。然非真有止齐之法，各持战具疾趋数周而已。

龙凤旌旗左右分，广场排列阵如云。中宫谢病君王
笑，红粉三人将一军。

又

选高年知书内官教习，女读、女训、“女《孝经》” 等书，率教者陞女秀才、女史、女官、宫正、六局掌印，有罪墩锁，或罚提铃。每夜自乾清宫门提至日精、月华门，仍还乾清宫前方止。徐行正步，风雨不敢避，高唱

《天下太平》，声缓而长，与铃声相应，此旧例也。昌、启之际，复设扳著名色以苦之。扳著者，向北立，屈腰舒两手，自扳两足，不许体屈，屈则夏楚乱施，立再移时许，其人必头晕目眩，僵仆卧地，甚有呕吐成疾，至殒命者。

十五青娥诵《孝经》，娇羞字句未分明。纤纤不忍教扳
著，夜雨街头唱《太平》。

又

甲子岁，吴地大雨。上命道经厂内官教宫女数十人，演习《元教》，建醮禳灾，氅服云璈，与羽流无异。仍选躯体丰硕者一人，饰为天神，仗剑登坛行法，不能胜介胄之重，结锦绣为之。

江南霪雨九重忧，粉黛祈《禳当》。羽流丰艳一人前仗
剑，窄靴轻甲锦兜鍪。